Source: http://www.bihon.ro/csm-oradea-la-mana-ultimului-meci/1269803
Timestamp: 2017-12-16 22:46:25+00:00

Document:
CSM Oradea, la mana ultimului meci - BIHON
CSM Oradea, la mana ultimului meci
la	1. aprilie 2013 09:29	 Reactualizat la:	 1. aprilie 2013 12:18
William Franklin a fost coşgeterul orădenilor FOTO: ORADEA BEST PHOTO
Baschetbaliştii de la CSM Oradea au fost învinşi de U Mobitelco Cluj (75-84) şi riscă să piardă primul loc.
De ceea ce ne-a fost frică, n-am scăpat! U Mobitelco a fost, la fel ca în Cupa României, o „piază rea” pentru CSM Oradea, învingându-ne în penultima etapă a sezonului regulat. În urma acestei înfrângeri, echipa noastră mai are un singur punct avans şi riscă să piardă poziţia de lideră la finele returului, dacă va fi învinsă în ultima etapă, în deplasarea cu SCM U Craiova. Mai mult, în acest caz CSM Oradea ar putea juca în primul tur din play-off chiar în compania celor de la U Mobitelco, dacă aceştia se vor menţine pe locul 7 în clasament. Clujenii sunt la egalitate de puncte cu Gaz Metan şi BC Timişoara, iar departajarea lor se va face în funcţie de rezultatele din ultima etapă. U Mobitelco joacă pe teren propriu cu BCM U Piteşti, Gaz Metan va evolua în deplasare cu Timba, iar BC Timişoara tot în deplasare cu Farul Constanţa.
Trebuie să batem la Craiova
„Am întâlnit pentru a patra oară Oradea în acest sezon şi pot spune că am învăţat multe din meciurile precedente. Apărarea a fost cheia victoriei noastre, am ţinut gazdele la numai 30 de puncte marcate în primele două sferturi”, a afirmat antrenorul lui U Mobitelco, Niksa Bavcevic, după meciul câştigat la Oradea. Întrebat dacă ar dori să joace şi în play-off cu CSM Oradea, antrenorul clujean a evitat un răspuns tranşant. „Nu am făcut niciodată calcule în cariera mea de antrenor cu privire la un culoar favorabil pentru play-off. Mai avem de disputat un meci şi abia după aceea vom vedea cu cine va trebui să jucăm. Am mai fost întrebat ce echipă aş prefera şi am spus că aş dori să întâlnim Dinamo. Dar cum Dinamo nu este calificată în play-off, vom juca atunci cu cine va trebui să o facem. Toate echipele din play-off sunt puternice. La ora actuală, în campionat există cel puţin opt echipe care se pot bate una pe alta oricând. Deci nu putem avea preferinţe”, a spus Niksa Bavcevic. Rămâne de văzut ce se va întâmpla în ultima etapă şi dacă U Mobitelco va rămâne pe locul 7.
La rândul său, antrenorul CSM Oradea, Cristian Achim a afirmat în repetate rânduri că nu şi-ar dori U Mobitelco în primul tur din play-off. „Îmi este greu să spun ce echipă prefer. Pot spune însă cu siguranţă că toate formaţiile îşi doresc să joace cu noi în play-off. Ar fi bine să evităm Clujul, pentru că această echipă are un stil de joc care nu convine deloc formaţiei noastre”, a spus Cristian Achim.
Înaintea ultimei etape, un lucru este cert. Pentru a evita variantele nedorite în play-off, CSM Oradea trebuie să câştige meciul din deplasare cu SCM U Craiova. O victorie la Craiova ne-ar menţine pe primul loc şi ne-ar oferi adversarul convenabil pentru primul tur, CSM Bucureşti.
Publicul a fost la înălţime
Suporterii orădeni au creat o atmosferă de excepţie la meciul dintre CSM Oradea şi U Mobitelco Cluj-Napoca. Spectatorii locali au aruncat confetti înainte de începerea partidei şi au afişat imensul steag roşu-albastru al CSM Oradea, de-a lungul tribunei a doua. „Leii roşii”, ca şi majoritatea publicului de altfel, şi-au încurajat favoriţii pe tot parcursul întâlnirii. Din păcate, finalul meciului n-a fost pe placul suporterilor. „Ne pare rău că nu am reuşit să oferim o victorie în această seară pentru minunatul public orădean. Am ratat o bună oportunitate de a termina sezonul regulat pe primul loc după acest eşec. Clujul a fost echipa mai bună în acest meci”, a afirmat antrenorul Cristian Achim.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM